REGOLAMENT TA’ IMPLIMENTAZZJONI TAL-KUMMISSJONI (UE) 2022/1282

tat-8 ta’ Lulju 2022

li tagħti awtorizzazzjoni tal-Unjoni għall-familja tal-prodotti bijoċidali “Knieler & Team Propanol Family”

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) Nru 528/2012 tal-Parlament Ewropew u tal-Kunsill tat-22 ta’ Mejju 2012 dwar it-tqegħid fis-suq u l-użu tal-prodotti bijoċidali (1), u b’mod partikolari l-ewwel subparagrafu tal-Artikolu 44(5) tiegħu,

Billi:

(1) Fis-17 ta’ April 2019, Knieler & Team GmbH ippreżentat applikazzjoni f’konformità mal-Artikolu 43(1) tar-Regolament (UE) Nru 528/2012 għall-awtorizzazzjoni ta’ familja ta’ prodotti bijoċidali bl-isem ta’“Knieler & Team Propanol Family” tat-tipi ta’ prodott 1, 2, u 4, kif deskritt fl-Anness V ta’ dak ir-Regolament, u pprovdiet konferma bil-miktub li l-awtorità kompetenti tal-Iżvizzera kienet qablet li tevalwa l-applikazzjoni. L-applikazzjoni ġiet irreġistrata bin-numru tal-każ BC-AQ050985-22 fir-Reġistru għall-Prodotti Bijoċidali.

(2) “Knieler & Team Propanol Family” fiha bħala s-sustanzi attivi, il-propan-1-ol u l-propan-2-ol, li huma inklużi fil-lista tal-Unjoni ta’ sustanzi attivi approvati msemmija fl-Artikolu 9(2) tar-Regolament (UE) Nru 528/2012 għat-tipi ta’ prodott 1, 2 u 4.

(3) Fid-29 ta’ Marzu 2021, l-awtorità kompetenti tal-evalwazzjoni ssottomettiet, f’konformità mal-Artikolu 44(1) tar-Regolament (UE) Nru 528/2012, ir-rapport tal-valutazzjoni u l-konklużjonijiet tal-evalwazzjoni tagħha lill-Aġenzija Ewropea għas-Sustanzi Kimiċi (“l-Aġenzija”).

(4) Fl-4 ta’ Novembru 2021, l-Aġenzija ssottomettiet opinjoni (2) lill-Kummissjoni, inkluż l-abbozz tas-sommarju tal-karatteristiċi tal-prodott bijoċidali (“SPC”) ta’ “Knieler & Team Propanol Family” u r-rapport finali tal-valutazzjoni dwar il-familja tal-prodotti bijoċidali f’konformità mal-Artikolu 44(3) tar-Regolament (UE) Nru 528/2012.

(5) L-opinjoni kkonkludiet li “Knieler & Team Propanol Family” hija familja ta’ prodotti bijoċidali skont it-tifsira tal-Artikolu 3(1)(s) tar-Regolament (UE) Nru 528/2012, li hija eliġibbli għall-awtorizzazzjoni tal-Unjoni f’konformità mal-Artikolu 42(1) ta’ dak ir-Regolament u li, soġġett għall-konformità mal-abbozz tal-SPC, tissodisfa l-kundizzjonijiet stabbiliti fl-Artikolu 19(1) u (6) ta’ dak ir-Regolament.

(6) Fit-22 ta’ Novembru 2021, l-Aġenzija bagħtet lill-Kummissjoni l-abbozz tal-SPC fil-lingwi uffiċjali kollha tal-Unjoni f’konformità mal-Artikolu 44(4) tar-Regolament (UE) Nru 528/2012.

(7) Il-Kummissjoni taqbel mal-opinjoni tal-Aġenzija u għalhekk tqis li huwa xieraq li tagħti awtorizzazzjoni tal-Unjoni għal “Knieler & Team Propanol Family”.

(8) Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Prodotti Bijoċidali,

ADOTTAT DAN IR-REGOLAMENT:

Artikolu 1 Qed tingħata awtorizzazzjoni tal-Unjoni bin-numru tal-awtorizzazzjoni EU-0027467-0000 lil Knieler & team GmbH għat-tqegħid fis-suq u għall-użu tal-familja tal-prodotti bijoċidali “Knieler & Team Propanol Family”, f’konformità mas-sommarju tal-karatteristiċi tal-prodott bijoċidali stabbiliti fl-Anness. L-awtorizzazzjoni tal-Unjoni hija valida mill-11 ta’ Awwissu 2022 sal-31 ta’ Lulju 2032.

Artikolu 2 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, it-8 ta’ Lulju 2022. Għall-Kummissjoni Il-President Ursula VON DER LEYEN

(1) ĠU L 167, 27.6.2012, p. 1.

(2) ECHA opinion of 7 October 2021 on the Union authorisation of “Knieler & Team Propanol Family” (ECHA/BPC/292/2021), https://echa.europa.eu/bpc-opinions-on-union-authorisation.